
                           РЕПУБЛИКА БЪЛГАРИЯ

 ИНСПЕКТОРАТ КЪМ ВИСШИЯ СЪДЕБЕН СЪВЕТ

 гр. София 1301, ул. „Георг Вашингтон” № 17, тел.факс 989 48 66





ДО

ПРОФ. ЛАЗАР ГРУЕВ
ПРЕДСЕДАТЕЛ НА

ВЪРХОВНИЯ КАСАЦИОНЕН СЪД

СИГНАЛ

от Инспектората към Висшия съдебен съвет

на основание:

чл.54, ал.1, т.4 във вр.с чл.124, ал.1 от ЗСВ

относно: 

предложение за отправяне на искане до Върховния касационен съд за приемане на тълкувателно решение по някои въпроси за приложението на чл.72, ал.1 от НПК

УВАЖАЕМИ ГОСПОДИН ГРУЕВ,

Инспекторатът към Висшия съдебен съвет /ИВСС/ извърши тематична проверка по приложението на разпоредбата на чл.72, ал.1 от НПК от прокуратурите и съдилищата в страната за периода 2008 г. – 2010г.  Проверката приключи с акт, който констатира редица проблеми във връзка с приложението на посочената процесуална норма, включително и данни за противоречива съдебна практика.

С оглед правомощията Ви, регламентирани в чл.124, ал.1 от ЗСВ, на основание чл.54, ал.1, т.4 от ЗСВ, както и предвид установената противоречива съдебна практика Ви сигнализирам с предложение да отправите искане до общото събрание на Наказателната колегия във Върховния касационен съд за приемане на тълкувателно решение по следните въпроси за приложението на чл.72, ал.1 от НПК:
1. Подлежат ли на обжалване определенията на първоинстанционните съдилища, постановени по реда на чл.72, ал.1 от НПК?

Въпреки категоричните разпоредби на ГПК, че определенията на първоинстанционните съдилища подлежат на въззивно обжалване, при тематичната проверка се установи значителен брой съдебни актове, в които изрично е посочено, че не подлежат на обжалване.
 


Повечето съдилища приемат, че определенията, постановени по този ред подлежат на въззивен контрол  по реда на ГПК /Например: Определение от 31.03.2008г. по ЧНД № И-59/2008г. по описа на СГС,НК,12 състав; Определение от 11.03.2008г. по ЧНД № С-И-186/2008г. по описа на СГС, НК, 26 състав; Определение от 17.02.2009г. по НЧД № 603/2009г. по описа на СГС, НО, 28 състав; Определение № 1384 от 30.04.2010г. по НЧД № 314/2010г. по описа на РС Гоце Делчев; Определение от 30.05.2008г. по НЧД № С-И-280/2008г. по описа на СГС, НО, 1 състав; Определение от 24.03.2010г. по НЧД №1344/2010г. по описа на СГС, НК, 3 състав; Определение от 24.09.2009г. по ЧД №С-263/09г. по описа на СГС, НК, 6 състав; Определение от 07.09.2009 г. по ЧД №3761/2009 г. по описа на СГС, НК, 6 състав/.
Други съдилища, приемат, че тази категория съдебни актове не подлежат на инстанционен контрол /Например: Определение №86 от 31.03.2009г. по НЧД № 223/09г. описа на РС Гоце Делчев; Определение от 30.03.2010г. по НЧД № 1479/2010г. по описа на СГС, НК, 24 състав; Определение № 32/27.01.09 г. по ЧНД № 25/2009 г. по описа на ОС Благоевград; Определение от 26.05.2008г. по НД № С-И-269/2008 г. по описа на СГС, НК, 11 състав; Определение от 22.05.2008г. по НЧД № С-И-261/08г. по описа на СГС, НК, 11състав; Определение от 26.05.2008г. по НД № С-И- 270/2008 г. по описа на СГС, НК, 11 състав; Определение от 13.10.2009г. по НЧД № 4205/2009г. по описа на СГС, НО, 29 състав; Определение № 225/03.07.08г. по ЧНД 334/08г. по описа на ОС Благоевград; Определение от 03.06.2010 г. по НЧД № 2624/2010г. по описа на СГС, НО, 24 състав; Определение от 07.03.2008 г. по НЧД № И-35/2008 г. по описа на СГС, НО, 10 състав/.
Разнородна е практиката на тези съдилища по отношение на сочените в съдебните актове правни основания и ред за обжалване.

2. Необходимо ли е собственикът на имуществото, по отношение на което прокурорът иска налагане на обезпечителни мерки по реда на чл.72, ал.1 от НПК, да има процесуалното качество на обвиняемо лице по воденото досъдебно производство? 
Преимуществено съдилища приемат като абсолютна процесуална предпоставка, за да допуснат налагането  на обезпечителна мярка по искане на прокурора по реда на чл.72, ал.1 от НПК, да има повдигнато обвинение по воденото досъдебно производство срещу лицето, чието имущество следва да се запорира или възбрани /Определение №1384 от 30.04.2010 г. по ЧНД № 314/10 г. по описа на РС Гоце Делчев; Определение от 12.02.2009 г. по ЧНД № 526/09 г. по описа на СГС, НО, 10 състав/.  
Други съдилища налагат обезпечителни мерки по отношение на имущество на лица, които нямат процесуалното качество на обвиняеми лица /Определение № 1049/22.05.2008г. по ЧНД № 367/08г. по описа на РС Разлог/. 
Констатирани са и случаи, при които специални материалноправни норми предвиждат отнемане на вещи в полза на държавата, които са предмет на престъплението или са послужили за извършване на престъплението, независимо чия собственост са, но въпреки това съдът е отказал да допусне обезпечителните мерки, тъй като не е имало повдигнато обвинение  /Определение от 25.11.2009 г. по НЧД №С-376/2009 г. по описа на СГС, НО, 7 състав; Определение от 15.12.2010 г. по НЧД №5598/2010 г. по описа на СГС, НО, 9 състав/.
В други случаи, при които специални материалноправни норми предвиждат отнемане на вещи в полза на държавата, които са предмет на престъплението или са послужили за извършване на престъплението, независимо чия собственост са, съдът е допуснал обезпечителните мерки без да е било повдигнато обвинение /Определение № 225/03.07.08г. по ЧНД 334/08г. по описа на ОС Благоевград, Определение от 03.06.2010 г. по НЧД №2623/2010 г. по описа на СГС,НК, 30 състав/.
Считаме, че мерките по реда на чл.72 ал.1 от НПК в тези случаи се обосновават от специалните материалноправни норми и не следва да се обвързват с процесуалното качество на лицето, което е собственик на вещите.

3. По какъв ред и по искане на кои процесуални субекти може да бъде отменена наложената  обезпечителна мярка на основание чл.72 ал.1  от НПК?

Някои прокуратури са произнасят в постановления за прекратяване на наказателно производство на основание чл.243 от НПК, като отменят и наложените от съдилищата обезпечителни мерки /пр. пр. № 164/2010г. на ОП Силистра, пр.пр. №476/08г. по описа на РП Стара Загора/.
 Някои съдилища отменят наложените обезпечителни мерки при обоснована отпаднала необходимост от прилагането ми, по искане на прокурорите, включително и след прекратяване на наказателното производство на основание чл. 243 от НПК /Определение от 11.01.2010г. по НЧД №90/2010г. по описа на СГС, НО, 7 състав/.
При отпаднала необходимост от наложената ограничителна мярка, съответните съдилища се произнасят по искане на заинтересованата страна на основание чл.402 от ГПК. В редица случаи, въпреки че са налице предпоставки за отмяна на ограничителните мерки, както заинтересованите страни, така и  прокурорите, по чието искане са били наложени обезпечителните мерки, не сезират съда. 
4. Извън поставените конкретни въпроси, в рамките на тематичната проверка се констатираха и редица примери за разнородна практика на съдилищата по отношение на обхвата на произнасяне на пъроинстанционните съдилища, които поставят следните въпроси:

- Кой е „съответният”съд, компетентен да се произнесе по искането по реда на чл.72 ал.1 от НПК – съответният наказателен съд, който следва да разгледа наказателното производство, или съответният граждански съд с оглед предвидената подсъдност в ГПК, предвид установената разнородна практика при налагането на възбрани на недвижими имоти /пр. пр. № 5523/07 г. по описа на СГП /досъдебно производство №23/2008 г. по описа на НСлС, пр. пр. №326/08 г. по описа на РП Гоце Делчев /ДП №69/08 г. по описа на РУ Гоце Делчев/.
- Какъв е обхватът на преценка на решаващия съд относно предпоставките за допустимост  и обоснованост на отправеното искане по реда на чл.72 ал.1 от НПК във връзка с изискванията на чл.391 от ГПК:
· може ли съдът да коментира в мотивите на определението по реда на чл.72 ал.1 от НПК въпроси, свързани с основателността и законосъобразността на повдигнатото обвинение, с оглед  изискванията на ГПК съдът да преценява вероятната основателност на бъдещия иск  /Определение от 05.12.2008 г. по НЧД №И-184/2008 г. по описа на СГС, НО,13 състав/;

· може ли като основание за недопускане на обезпечение по реда на чл. 72, ал.1 от НПК да послужи аргумент, че вещта, по отношение на която се иска налагане на запор,  е иззета като веществено доказателство по делото /Определение от 31.08.2010 г. на Окръжен съд – Пловдив по ЧНД №2586/2010 г./;

· следва ли съдът да съобразява дали поисканата мярка е насочена срещу вземания, за които запорът е недопустим по смисъла на чл.393 от ГПК /Определение по НЧД №С-191/2010г. по описа на СГС, НК, 17с-в/;
· следва ли решаващият съд да преценява съразмерността на поисканото обезпечение по отношение на предвидената имуществена санкция в съответната материалноправна норма /ДП 93/2009г. /пр. пр. 44682009г. на ОП Габрово/.
                                     По част от поставените въпроси ИВСС е изразил становище и е отправил съответни препоръки в акта от извършената тематична проверка, който прилагаме и към настоящия сигнал.

Предвид установената разнородна практика и с оглед правомощията Ви, поставяме и тези въпроси за преценка дали някои от тях също могат да бъдат обект на искането до ВКС за приемане на тълкувателно решение.

С оглед изложеното относно противоречивата практика по приложението на правния институт на чл.72 ал.1 от НПК и на чл.54, ал.1, т.4 от ЗСВ Ви предлагам:

 Да изготвите и внесете искане пред общото събрание  на наказателната колегия във ВКС за приемане на тълкувателно решение,  което да отговори на следните въпроси:

1. Подлежат ли на обжалване /и ако подлежат по какъв ред/  актовете на пъроинстанционните съдилища, постановени по реда на чл.72 ал.1 от НПК?

2. Необходимо ли е собственикът на имуществото, по отношение на което прокурорът иска налагане на обезпечителни мерки по реда на чл.72 ал.1 от НПК, да е в процесуалното качество на обвиняемо лице по воденото досъдебно производство?

3. По какъв ред и по искане на кои процесуални субекти може да бъде отменена наложената  обезпечителна мярка на основание чл.72 ал.1 от НПК?

Приложения към сигнала:

- Акт от тематична проверка на ИВСС;

- Копия от съдебните актове на съдилищата по реда на чл.72 ал.1 от НПК, обсъждани в настоящия сигнал, както и в акта от тематичната проверка на ИВСС.








ИНСПЕКТОР:

/АНИТА МИХАЙЛОВА/

 Изх.№………………


 Дата: …………….…








